als_Latn dik_Latn sna_Latn
Drenas 31 janar 2015 – Me një ceremoni përkujtimi në vendin e rënies pranë hekurudhës në Drenas, u nderuan tre Dëshmorët e Demokracisë: Sahit Shala nga Krajkova dhe Enver Morina e Shani Morina nga Qikatova e vjetër e Drenasit. Në këtë ceremoni përveç familjarëve, udhëheqjes komunale dhe Kryesisë së Lidhjes Demokratike të Kosovës në Drenas ishin të pranishëm edhe shumë qytetarë të Drenasit.
Izet Abdyli kryetar i Kryesisë së Lidhjes Demokratike të Kosovës në Drenas, theksoi se pikërisht para 25 viteve në këtë vend në protestat gjithë popullore për liri, pavarësi e demokraci në përballje fytas fyt me armikun, ranë dëshmorë tre djem të rinj, dhe akti i tyre ishte më pastaj burim frymëzimi për gjeneratat tjera që vazhduan rrugën e tyre drejt lirisë.
“Falë gjakut të tyre sot shijojmë lirinë, por mbetet shumë për të bërë për këta dëshmorë statusi i të cilëve duhet rregulluar me ligj, andaj është detyrë edhe e institucioneve vendore por edhe qendrore që të formatizohet statusi i tyre ngase populli tani veç i ndien dhe respekton si dëshmorë”, tha Abdyli.
Në vazhdim z. Abdyli theksoi se nuk ishte lehtë në vitet 90-ta të përballesh me një makineri të tërë serbo sllave, por vendosmëria e populli bëri që të sfidojë çdo vështirësi ngase ajo ishte pikënisja drejt realizimit të aspiratave të shprehura në këto protesta për Republikën e Kosovës.
Në fund të kësaj ceremonie u vendosen kurora lulesh nga familjarët dhe përfaqësues të pushtetit dhe LDK-së, por ajo që binte në sy ishte mungesa e një përkujdesjeje për vendosjen e një pllake apo lapidari dhe krijimi i një hapësire për tu bërë nderime këtyre dëshmorëve. /KI/
als_Latn als_Latn als_Latn als_Latn als_Latn